作者:劉禹錫
標題:武陵書懷五十韻
內容:西漢開支郡，南朝號戚藩。四封當列宿，百雉俯清沅。高岸朝霞合，驚湍激箭奔。積陰春暗度，將霽霧先昏。俗尚東皇祀，謠傳義帝冤。桃花迷隱跡，楝葉慰忠魂。戶算資漁獵，鄉豪恃子孫。照山畬火動，踏月俚歌喧。擁楫舟為市，連甍竹覆軒。披沙金粟見，拾羽翠翹翻。茗折蒼溪秀，蘋生枉渚暄。禽驚格磔起，魚戲噞喁繁。沉約臺榭故，李衡墟落存。湘靈悲鼓瑟，泉客泣酬恩。露變蒹葭浦，星懸橘柚村。虎咆空野震，鼉作滿川渾。鄰裡皆遷客，兒童習左言。炎天無冽井，霜月見芳蓀。清白家傳遠，詩書志所敦。列科叨甲乙，從宦出丘樊。結友心多契，馳聲氣尚吞。士安曾重賦，元禮許登門。草檄嫖姚幕，巡兵戊己屯。築臺先自隗，送客獨留髡。遂結王畿綬，來觀衢室樽。鳶飛入鷹隼，魚目儷璵璠。曉燭羅馳道，朝陽闢帝閽。王正會夷夏，月朔盛旗幡。獨立當瑤闕，傳呵步紫垣。按章清犴獄，視祭潔蘋蘩。禦曆昌期遠，傳家寶祚蕃。繇文光夏啟，神教畏軒轅。內禪因天性，雄圖授化元。繼明懸日月，出震統乾坤。大孝三朝備，洪恩九族惇。百川宗渤澥，五嶽輔昆侖。何幸逢休運，微班識至尊。校緡資筦榷，複土奉山園。一失貴人意，徒聞太學論。直廬辭錦帳，遠守愧朱幡。巢幕方猶燕，搶榆尚笑鯤。邅回過荊楚，流落感涼溫。旅望花無色，愁心醉不惛。春江千里草，暮雨一聲猿。問卜安冥數，看方理病源。帶賒衣改制，塵澀劍成痕。三秀悲中散，二毛傷虎賁。來憂禦魑魅，歸願牧雞豚。就日秦京遠，臨風楚奏煩。南登無灞岸，旦夕上高原。